ปฏิบัติการสยบไพรี รวบตัว “เจ๊เชียงราย” ตัวสั่งการใหญ่เครือข่ายยาเสพติดภาคใต้ พร้อมยึดทรัพย์ 42 ล้านบาท
พลตำรวจเอก รอย อิงคไพโรจน์ รองผู้บัญชาการตำรวจแห่งชาติ เปิดเผยผลปฏิบัติการปิดล้อมตรวจค้นตามแผนยุทธการสยบไพรี 65/6 "ถล่มนักค้าแดนใต้ 2" จากการขยายผลเครือข่ายค้ายาเสพติดรายสําคัญระดับประเทศ จนสามารถออกหมายจับผู้เกี่ยวข้องอีก 4 ราย ซึ่งมี “เจ๊เชียงราย” เป็นผู้ติดต่อประสานงานหลัก ระหว่างผู้ผลิตนอกประเทศกับผู้ค้าทั้งภายในและภายนอกประเทศ รวมถึงเป็นผู้จัดหาและสั่งการทีมลําเลียงยาเสพติดจากภาคเหนือ เข้าสู่พื้นที่ตอนในและส่งออกไปยังประเทศที่สาม ปฏิบัติการครั้งนี้ เจ้าหน้าที่หลายส่วนงานที่เกี่ยวข้องร่วมกันปิดล้อมตรวจค้นเป้าหมาย 30 จุด ทั่วประเทศ ด้านพลตำรวจตรี พรศักดิ์ สุรสิทธิ์ ผู้บังคับการปราบปรามยาเสพติด 4 เปิดเผยว่า ได้มีการจับกุมผู้ต้องหาตามหมายจับได้ 4 ราย พร้อมของกลางยาเสพติดจำนวนหนึ่งและตรวจยึดทรัพย์สินเป็นบ้านพร้อมที่ดิน รวม  14 หลัง โฉนดที่ดิน 8 แปลง มูลค่าประมาณ 15 ล้านบาท  รถยนต์กระบะ  1 คัน รวมมูลค่าทรัพย์สินที่ยึดได้มากกว่า 42 ล้านบาท จากการตรวจสอบประวัติ “เจ๊เชียงราย” พื้นเพเป็นคนจังหวัดพัทลุง แต่ย้ายมาอาศัยอยู่ที่จังหวัดเชียงรายพร้อมลูกชาย โดยมาเป็นตัวการใหญ่ในการประสานงานเครือข่ายยาเสพติด ส่วนลูกชาย ถูกขุมขังในเรือนจำจังหวัดเชียงราย ในข้อหาค้ายาเสพติด ส่วนผู้ต้องหาอีกรายหนึ่งคือ เจ๊ปทุม มีหน้าที่คอยรับงานเจ๊เชียงราย แล้วพบยังมีหมายจับในคดีเกี่ยวข้องกับการค้ามนุษย์อีกด้วย